**Rūdiškių gimnazija, 2022 m.**

**Atsiverčiame 2022-ų metų Rūdiškių gimnazijos metraštį**. 2022 metai pažymėti Rusijos karo prieš Ukrainą žyme. Prasidėjęs vasario 24 d., šis karas palietė ir pakeitė mūsų gyvenimą. Gimnazijos ir viso miesto bendruomenė ėmėsi aktyviai savanoriauti pačią pirmą dieną karo pabėgėliams iš Ukrainos apsigyvenus buvusiame mokyklos bendrabutyje. Nuo pat karo pradžios susiejome savo veiklas su pagalba ir parama Ukrainai, jos žmonėms ten ir čia. Gimnazijoje pradėjo mokytis 12 ukrainiečių vaikų. Jie integravosi į bendrą ugdymosi procesą, taip pat jiems skirta papildomų lietuvių kalbos pamokų. Tokiame kontekste nelengva kalbėti apie tai, kuo dar ypatingi ir reikšmingi buvo 2022 metai. Visgi susidėlioti prioritetus, analizuoti veiklą ir planuoti būtina, tuo labiau kad Lietuvos švietimo sistemoje vyksta svarbių pokyčių ir jie turi būti įgyvendinti kiekvienoje ugdymo įstaigoje, siekiančioje ugdymosi kokybės. Todėl gimnazijos direktorė J. Ignatovič, apibendrindama šiuos prieštaringus metus, akcentavo, kad tai buvo atsivėrimo ir grįžimo į kasdienį, bet neišvengiamai pasikeitusį ir brandesnį, imlesnį naujiems dalykams mokymosi ritmą. Gimnazijos bendruomenė, iš naujo įvertinusi tai, ką jau yra sukūrusi, ir savo galimybes bei potencialą, toliau puoselėjo tradicijas ir aktyviai įsitraukė į naujus projektus.

Taigi 2022 metais išsikelti šie veiklos prioritetai: darnios asmenybės ugdymas, gamtosauginės elgsenos įpročių diegimas ir, žinoma, ugdymo(si) kokybės tobulinimas. Pagal šiuos prioritetus nutarta įgyvendinti tokius uždavinius: 1) ugdyti pagarbą gimtajam kraštui, jo gamtai, kultūrai (bendruomeniškumo ir tolerancijos iniciatyvos, pilietiškumo akcijos, Kultūros paso programos ir veiklos); 2) organizuoti ugdomąsias veiklas, nukreiptas į socialinės, emocinės ir sveikos gyvensenos kompetencijos ugdymą (prevencinės, geros savijautos, fizinio aktyvumo, gamtosaugos, sveikatinimo ir kt. programos, projektai, aplinkosaugos akcijos, neformaliojo švietimo programos); 3) skatinti atsakingą mokinių požiūrį į vartojimą, tausoti aplinką, puoselėti darnią bendruomenę (mokinių savivalda, lyderystė, tiriamoji ir gamtosauginė veikla, programos, akcijos, neformaliojo švietimo programos, bendruomeniškumo ir tolerancijos iniciatyvos); 4) atsižvelgiant į individualius poreikius, sudaryti sąlygas mokiniams aktyviai veikti, tyrinėti, tenkinti saviraiškos ir pažinimo poreikius, patirti sėkmę, siekti asmeninės pažangos ir aukštesnių pasiekimų rezultatų (individualios programos, skaitmeninis turinys, įtraukūs metodai, skaitmeninių kompetencijų ugdymas, integruotos veiklos, STEM ir STEAM pobūdžio veiklos, tiriamoji ir kūrybinė veikla, projektai, mokinių iniciatyvos, 3 D klasė, ugdymas karjerai, konkursai, olimpiados ir kt.); 5) stiprinti bendruomenės narių sutelktumą, bendradarbiavimą, skatinti gerosios patirties sklaidą (integruotos programos, atnaujintų programų nagrinėjimas ir pasirengimas diegti, skaitmeninių kompetencijų ugdymasis, metodinės savaitės ir kt.); 6) kurti ir plėtoti gimnazijos edukacines aplinkas, veiksmingai išnaudoti projektų ir iniciatyvų teikiamas galimybes (ugdymo procesas netradicinėse aplinkose, integruotos veiklos, projektai, Kultūros paso veiklos, neformaliojo švietimo užsiėmimai, Kokybės krepšelio projektas).

Būtent dalyvavimas Kokybės krepšelio projekte nuo 2022 m. pradžios suteikė galimybių praturtinti, pagražinti ugdomąsias gimnazijos erdves, įsigyti šiuolaikinių inovatyvių mokymo priemonių, sudaryti sąlygas išmokyti mokytojus jomis naudotis, paskatinti mokinius siekti asmeninės pažangos palankesnėje mokymosi aplinkoje. Pavasarį gimnazijoje pradėjo veikti Konsultacijų ir namų darbų centras, kuriame dirbo lietuvių kalbos ir literatūros, užsienio kalbų, matematikos, gamtos mokslų, istorijos mokytojai, centre iki mokslo metų pabaigos apsilankė apie 180 mokinių. Rudenį pradėjo veikti 3D klasė – įsigyta 3D filmų įranga, nupirkta biologijos ir matematikos dalykų programinių rinkinių, apie 200 įvairių mokomųjų dalykų filmukų.  Šioje klasėje vyksta pamokos, mokymai. Kokybės krepšelio projekto lėšomis buvo reikšmingai pagerintas pagalbos mokiniui specialistų kabinetų aprūpinimas moderniomis metodinėmis ir mokymo priemonėmis, sukurta  nusiraminimo ir emocijų valdymo erdvė. Remiantis ataskaitomis, galima daryti išvadą, kad šios Kokybės krepšelio priemonės padėjo pagerinti mokymosi rezultatus, ypač sumažėjo nepažangių mokinių, nes jiems buvo suteikta papildoma individuali pagalba.

 O geriausi ugdymosi rezultatai atsispindi olimpiadose ir konkursuose. Respublikiniame meninio skaitymo konkurse Maironio lietuvių literatūros muziejuje Kaune III a kl. mokinys Jonas Orlovskij (mokytoja V. Patinskienė) tapo laureatu. Džiugu, kad kasmet rūdiškiečiai mokiniai pateikia savo kūrybos pluoštelį filologų konkursui ir sėkmingai jame dalyvauja. 2022 m. tai Augustė Lizunaitė, II a kl. mokinė (mokytoja V. Patinskienė). Rajoniniame meninio skaitymo konkurse II vietas užėmė 5 a kl. mokinė Urtė Garbštaitė (mokytoja L. Masienė) ir II a kl. mokinė Augustė Lizunaitė (mokytoja V. Patinskienė), o III vietą – Jonas Orlovskij, II a kl. mokinys (mokytoja V. Patinskienė). Rajono technologijų olimpiadoje III a kl. mokinė Silvija Šagun (mokytoja E. Vilčevskaja) užėmė 2 vietą, o I a kl. mokinys Edvin Šiškevičius – 3-iąją (mokytojas A. Buja). Trečioji vieta užimta ir rajoninėje 10-tų klasių mokinių chemijos olimpiadoje – Sandra Ramanauskaitė, II a kl. mokinė (mokytoja A. Leščinskytė). Gruodžio 7 d. per nuotolinę platformą Zoom vyko Trakų r. 7 klasių mokinių anglų kalbos skaitovų konkursas. Gimnazijos bendruomenė pasveikino Urtę Brazdžiūtę, užėmusią antrąją vietą,  o Ugnę Martinkėnaitę – su trečiąja vieta šiame konkurse (abiejų mokinių mokytoja L. Kumparskienė). Sportiški pradinukai – 4 a ir 4 b klasių mokiniai – Trakų r. mokinių žaidynėse kvadrato varžybose iškovojo 3-iąją vietą.

 2022 m. Lietuvoje atnaujintos bendrosios ugdymo programos. Atnaujinto ugdymo turinio diegimas yra esminis pokyčio etapas šalies švietimo sistemoje, kurio sėkmė konkrečioje mokykloje priklauso nuo vadovų ir mokytojų pasirengimo. Perėjimas nuo turiniu pagrįstų programų prie mokytojų, kuriančių įgūdžiais ir kompetencijomis grįstą mokymosi procesą, atitinkantį vaikų ir jaunimo poreikius, leidžia mokytojams pasirinkti pavyzdžius ir ugdymo turinį, kuris tiesiogiai tinka jų klasės ir mokykloms mokiniams. Mokytojai įgyja galimybę savo nuožiūra įgyvendinti 30 proc. ugdomojo turinio. Tam, be abejo, reikia pasiruošti. Todėl visiems gimnazijos mokytojams sudarytos galimybės susipažinti su atnaujintu ugdymo turiniu (UTA) seminaruose, mokymuose, dalijamasi patirtimi. Sudarytas atnaujinto ugdymo turinio įgyvendinimo Trakų r. Rūdiškių gimnazijoje veiksmų ir priemonių planas. 2022 m. I pusm. NŠA organizuotuose UTA mokymuose dalyvavo gimnazijos matematikos, geografijos ir istorijos mokytojai, kurie metodinėse grupėse pristatė apibendrintą mokymų patirtį. Rugsėjį sudaryta UTA įgyvendinimo grupė. Vadovaujantis planu, mokytojai Mokytojų taryboje buvo supažindinti su 2022 m. patvirtintomis atnaujintomis programomis, kitais dokumentais, pasidalyta įžvalgomis.

 Nuo rugpjūčio 1 d. Rūdiškių gimnazijoje pradėtas įgyvendinti programos Erasmus+ bendrojo ugdymo mobilumo projektas *Pralaužkime ledus (Let’s break the ice).* Tai pirmas ir sėkmingas Rūdiškių gimnazijos bandymas gauti finansavimą programos Erasmus+ mobilumo projektų veikloms. Šiuo projektu siekiama, kad gimnazija per keletą metų susipažintų su Erasmus+ programos siūlomomis galimybėmis, užmegztų ilgalaikę ir tvarią partnerystę su kitų šalių bendrojo ugdymo įstaigomis ir aktyviai įsitrauktų į programos siūlomas veiklas. Spalio mėn. įvykdytos pirmosios projekto *Pralaužkime ledus* veiklos – vizitas į mokyklą-partnerę Kroatijoje: Rūdiškių gimnazijos direktorė J. Ignatovič, anglų kalbos mokytoja L. Kumparskienė ir lietuvių kalbos mokytoja V. Patinskienė lankėsi Osijeko miesto mokykloje Tehnička škola i prirodoslovna gimnazija Ruđera Boškovića. Vizito tikslas – įgyti patirties ir įgūdžių iš kolegų, dirbančių priimančioje mokykloje, apsikeisti gerąja patirtimi ir įgytas žinias pritaikyti savo gimnazijos veiklose. Aplankytos gimnazijos ugdomoji veikla orientuota į gamtos mokslus: chemiją, biologiją, fiziką. Šalia privalomų mokomųjų dalykų mokiniai turi galimybę rinktis  mitybos, grafikos dizaino, kosmetikos ir ekologijos krypčių profesines programas. Taigi vizito metu gimnazijos atstovės turėjo galimybę stebėti pamokas, dalytis gerąja patirtimi. Osijeko gimnazijos bendruomenei buvo pristatytas Trakų kraštas ir Rūdiškių gimnazija, pabendrauta su mokyklos administracija, mokytojais. Patirties semtasi ir tyrinėjant mokyklos aplinką: apsilankyta mokykloje įrengtose specializuotose chemijos ir profesinių dalykų pratybų laboratorijose, mokyklos grafikos dirbtuvėse, IT ir kosmetikos klasėse, fizinio ugdymo salėse, bibliotekoje. Vyko susitikimai, diskusijos. Lapkričio mėn. Rūdiškių gimnazijos chemijos mokytoja A. Leščinskytė ir istorijos mokytoja E. Červiak dalyvavo mokymuose *Europass Teacher Academy* Florencijoje, Italijoje. Kartu su Ispanijos, Graikijos, Slovėnijos mokytojais mūsų gimnazijos atsovės dalyvavo diskusijose, praktiniuose užsiėmimuose tema *Aplinkosauginis švietimas: mokymasis ir veiklos geresnės ateities labui (Environmental Education: Learning and Acting for a Better Future).* 2023 m. projekto veiklos bus tęsiamos, jose dalyvaus III gimn. kl. mokiniai. Projekto koordinatorė mokytoja L. Kumparskienė.

 Šiemet paaiškėjo, kad Rūdiškių gimnazija įtraukta į Tūkstantmečio mokyklų programą. Programos tikslas – mažinti mokinių pasiekimų atotrūkius ir sukurti integralias, optimalias ir kokybiškas ugdymo(-si) sąlygas. Mokyklos veiklos bus tobulinamos lyderystės, įtraukiojo ugdymo, STEAM, kultūrinio ugdymo srityse. Tad jau generuojamos idėjos, planuojamos veiklos.

 Pabrėžiant lyderystę, būtina paminėti mokinių savivaldą. Mokinių savivaldoje aktyviausiai veikė gimnazinių klasių mokiniai, 5–7 klasių seniūnai. Mokinių tarybos (pirmininkė III a kl. mokinė Liveta Zalieckaitė) organizuotose veiklose „Tapk savo herojumi“, „Helovinas kitaip“, „Skirtingų batų diena“, projekte „Triukšmas“, akcijose „Mūvėkime skirtingas kojines“, „Bet kas, tik ne kuprinė“ gausiai ir noriai dalyvavo dauguma 5-IV kl. mokinių. Klasių veiklos šiemet daugiausia orientuotos į bendruomeniškumą, ekologiją. Gimnazijos bendruomenė įsitraukė į Vytauto Didžiojo universiteto inicijuotą projektą – akciją „1000 ąžuolų giria Lietuvos mokyklose“ ir kartu su bendrabutyje gyvenančiais ukrainiečiais pasodino ąžuoliukų giraitę. Organizuotos *Gerųjų darbų* akcijos, susijusios su gamtosauga, Rūdiškių miesto viešųjų erdvių tvarkymu, teikta pagalba Rūdiškių bendrabutyje gyvenantiems ukrainiečiams, dalyvauta tarptautinėje akcijoje ,,Apkasų žvakės“, vyresniųjų klasių mokiniai dirbo savanoriais, prisidėjo prie įvairių paramos akcijų su klasės draugais, šeimomis. Pradinio ugdymo mokiniai, kaip ir vyresnieji, dalyvavo STEM ir STEAM pobūdžio veiklose, aktyviai įsitraukė į aplinkosauginius, sveikos gyvensenos, fizinio aktyvumo projektus ir veiklas, šios veiklos skatino smalsumą, žingeidumą, bendrystę, puoselėjo sveikos gyvensenos, fizinio aktyvumo įpročius.

 2021/2022 mokslo metus gimnazijoje baigė 325 mokiniai, iš jų 11 abiturientų. Atestatus gavo 9. Iš XIII laidos abiturientų 1 siekia aukštojo universitetinio išsilavinimo, 4 mokosi kolegijose, 4 pasirinko mokytis profesijos, 2 dirba.

 2022 m. rugsėjo 1 d. duomenimis, naujus 2022/2023 mokslo metus gimnazijoje pradėjo 325 mokiniai. Dirba 33 mokytojai: 1 mokytojas ekspertas, 13 mokytojų metodininkų, 16 vyresniųjų mokytojų, 3 mokytojai.

 **Užverčiame tryliktąjį Rūdiškių gimnazijos metraščio puslapį.**

 Loreta Masienė